In nomine sancte et individue Trinitatis, Amen. Decurrenti eo tempore ne decurrant que geruntur in tempore, litterarum solent indiciis eternari. Eapropter noverint universi, presentes pariter et futuri, quod ego Guillelmus, unicus filius Guidonis comitis Nivernensis, et Mathildis comitisse, amore Dei et remedio anime mee et pro animabus patris et matris mee, omniumque antecessorum et successorum meorum, dedi in perpetuum, et concessi Deo et ecclesie Beate-Marie de Crisinone et sanctimonialibus ibidem Deo servientibus IIIIxx brunellos salis apud Autissiodorum. Preterea supradicte, in futurum, concessi ecclesie in nemore meo de Freteio usagium ad unam quadrigam, videlicet in nemore mortuo. Quod ut ratum et inconcussum imposterum habeatur, cum ego Guillelmus, adhuc puer, sigillum non habebam, ad preces et peticiones meas, Domina mater mea comitissa Nivernensis, hanc mee donationis cartulam sigilli sui impressione fecit communiri. Hujus rei testes sunt: Dominus Narjotus de Tucy; Johannes, vicecomes Laniaci; Gauterius Berardi; Hervinus frater ejus; Letericus Balledar; Petrus Cheossel; Iterus, tunc prepositus Malliaci; Brunus Coqus; Reinaldus Bocherel; Reinaudus, notarius comitisse, et multi alii. Actum est hoc, anno Verbi incarnati Mº Cº LXXXº Iº.